b'\n_START_ARTICLE_\nDozimetrija\n_START_PARAGRAPH_\nDozimetr\xc3\xadja je podro\xc4\x8dje fizike, ki se ukvarja z obravnavanjem sprememb v snovi pri obsevanju z ionizirajo\xc4\x8dim sevanjem ter z merjenjem doze ionizirajo\xc4\x8dega sevanja v snovi in tkivih. _NEWLINE_Absorbirana doza je na enoto mase prera\xc4\x8dunana energija, ki jo ionizirajo\xc4\x8de sevanje na poti skozi snov preda tej snovi. Merimo jo v grayih (Gy). Za oceno \xc5\xa1kode, ki jo ionizirajo\xc4\x8de sevanje povzro\xc4\x8di v tkivu, je primernej\xc5\xa1a ekvivalentna doza, ki s faktorjem relativne biolo\xc5\xa1ke u\xc4\x8dinkovitosti upo\xc5\xa1teva, da so nekatere vrste ionizirajo\xc4\x8dega sevanja zaradi ve\xc4\x8dje specifi\xc4\x8dne ionizacije bolj \xc5\xa1kodljive kot druge. Merimo jo v sievertih (Sv). Merjenja doze ne smemo zamenjevati z merjenjem aktivnosti radioaktivnega izvira, ki jo izra\xc5\xbeamo v bequerelih (Bq)._NEWLINE_Svetovno povpre\xc4\x8dje naravnega ionizirajo\xc4\x8dega sevanja za ljudi zna\xc5\xa1a okoli 3,5 mSv na leto, za Slovenijo pa okoli 2,5 mSv na leto. Izvira prete\xc5\xbeno iz naravnih radioaktivnih izotopov v zemlji in kozmi\xc4\x8dnega sevanja.\n_START_SECTION_\nDozimetri\n_START_PARAGRAPH_\nPriprava za merjenje absorbiranje doze ionizirajo\xc4\x8dega sevanja je dozimeter. Lo\xc4\x8dimo plinske ionizacijske \xc5\xa1tevce, kot so ionizacijska celica, proporcionalni \xc5\xa1tevec in Geiger-M\xc3\xbcllerjeva cev, polprevodni\xc5\xa1ke \xc5\xa1tevce in scintilacijske \xc5\xa1tevce. Njihovo delovanje temelji na ionizaciji. Zdravniki in drugi delavci, ki delajo v bli\xc5\xbeini izvirov sevanja, pa pogosto uporabljajo tudi priro\xc4\x8dne, robustnej\xc5\xa1e in cenej\xc5\xa1e termoluminiscentne dozimetre. Njihovo delovanje ne temelji neposredno na ionizaciji, ampak na drugih fizikalnih pojavih, ki jo spremljajo, kot so termoluminiscenca in po\xc4\x8drnitev fotografskega filma. Take dozimetre je treba pred uporabo umeriti z ionizacijskimi \xc5\xa1tevci.'